‘নিমন্ত্রণ’ জানিয়ে কাউন্সিলরকে হুমকি, গালিগালাজ, অশোকনগর থেকে গ্রেফতার যুবক

সাকিল মুস্তাক, সল্টলেক: ফোন করে কাউন্সিলরকে (Councilor) প্রাণনাশের হুমকি। উত্তর ২৪ পরগণার (North 24 Pargana) অশোকনগর (AshokeNagar) থেকে গ্রেফতার যুবক। গ্রেফতার করল বিধাননগর থানার (Bidhannagar Thana) পুলিশ। ধৃত যুবকের নাম সঞ্জয় দত্ত। ধৃতকে আজ বিধাননগর মহকুমা আদালতে তোলা হবে।

ফোনে কাউন্সিলরকে হুমকি দেওয়ার অভিযোগে উত্তর চব্বিশ পরগনার অশোক নগরের বীরা এলাকা থেকে এক যুবককে গ্রেফতার করল বিধাননগর দক্ষিণ থানার পুলিশ।

১০ মার্চ বিধাননগর পৌর নিগমের ৩৮ নম্বর ওয়ার্ডের কাউন্সিলর আলো দত্তকে ফোন করে প্রাণনাশের হুমকি দেওয়ার অভিযোগ ধৃত যুবকের বিরুদ্ধে।

আরও পড়ুন: রিপোর্ট থেকে সন্তোষজনক, হাসপাতাল থেকে ছাড়া পেলেন জনদীপ ধনকড়

পুলিশ ও স্থানীয় সূত্রে খবর, ১০ মার্চ বিকেলে বিধাননগর পৌর নিগমের ৩৮ নম্বর ওয়ার্ডের কাউন্সিলর আলো দত্তের কাছে একটি ফোন আসে। ফোন ধরতেই ওপাশ থেকে এক যুবকের গলা শোনা যায়। সে জানায় নিমন্ত্রণ করার জন্য ফোন করেছে।

উত্তর চব্বিশ পরগনার আমডাঙ্গা এলাকায় আসার আমন্ত্রণ জানায় যুবক। উত্তরে কাউন্সিলর যুবকের নাম ও পরিচয় জানতে চান এবং এতদূরে তার পক্ষে যাওয়া সম্ভব নয় বলে জানান। এরপর‌ই হঠাৎ করে হুমকির সুরে কথা বলতে শুরু করে অভিযুক্ত যুবক। অশ্লীল ভাষায় গালিগালাজ‌ও করতে থাকে ওই যুবক।

এরপর কাউন্সিলর তাঁর স্বামী প্রাক্তন কাউন্সিলর নির্মল দত্তকে ফোন দিলে ওই যুবক তাঁর সঙ্গেও অকথ্য ভাষায় গালিগালাজ করতে থাকে এবং প্রাণনাশের হুমকি দেয়। তাদের বেলেঘাটা থানার সামনে আসার জন্য জানায় অভিযুক্ত। কাউন্সিলরের স্বামী সেখানে গিয়ে বেলেঘাটা থানার অফিসারকে ফোন দিলে তাঁকেও গালিগালাজ করতে থাকে সে। এরপর কাউন্সিলরের পক্ষ থেকে বিধাননগর দক্ষিণ থানায় অভিযোগ জানানো হলে চব্বিশ ঘণ্টার মধ্যে অভিযুক্তকে তার বাড়ি থেকে গ্রেফতার করে বিধাননগর দক্ষিণ থানার পুলিশ। ধৃতকে বুধবার বিধাননগর আদালতে তোলা হবে।

কাউন্সিলরের স্বামী তথা ৩৮ নম্বর ওয়ার্ডের বর্তমান ওয়ার্ড সচিব নির্মল দত্ত জানিয়েছেন, “২০২১ সালে কাউন্সিলর থাকাকালীন আমাকেও এরকম প্রাণনাশের হুমকি দেওয়া হয়েছিল। এখন আমার স্ত্রীকেও এক‌ইভাবে হুমকি দেওয়া হচ্ছে। আতঙ্কের মধ্যে রয়েছি আমরা।“